Ólafur Olavius

Ólafur Olavius (Ólafur Ólafsson; 1741 – 10. september 1788) var rithöfundur, útgefandi og fræðimaður. Hann var lengstum búsettur í Danmörku.

Ólafur fæddist á Eyri í Seyðisfirði í Norður-Ísafjarðarsýslu. Hann var Ólafsson en latíníseraði nafn sitt að lærðra manna sið þeirra tíma. Olavius brautskráðist úr Skálholtsskóla og réðst til læknanáms hjá Bjarna Pálssyni, landlækni 1762. Hann hóf háskólanám í Kaupmannahöfn 1765 og brautskráðist með bakkalárpróf í heimspeki árið 1768. 

Ólafur skrifaði einkum rit og bæklinga á sviði athafnalífs til þess að hvetja Íslendinga til aukins framtaks. Merkasta rit hans er Oeconomisk Reise igiennem de nordvestlige, nordlige, og nordostlige Kanter af Island (1780), þar sem atvinnuháttum Íslendinga á seinni hluta 18. aldar var lýst. Ólafur var meðal stofnenda Lærdómslistafélagsins. Hann stofnaði prentsmiðjuna í Hrappsey á Breiðafirði sem var fyrsta prentsmiðja á landinu sem lagði áherslu á útgáfu á veraldlegum bókmenntum. 

Ingibjörg, systir Olaviusar, var amma Jóns Sigurðssonar forseta.

 Tenglar 
 Bækur Ólafs Olavius á baekur.is

Flokkur:Íslenskir fræðimenn
Flokkur:Íslendingar sem gengið hafa í Kaupmannahafnarháskóla